作者：刘克庄
词牌/韵律：沁园春

paragraphs: 安得奇材，颈系单于，首提子璋。
便做些功业，胜穷措大，聚萤武子，吞凤君章。
笑杀竖儒，错翻故纸，屈马何曾有艳香。
榆塞外，恰枣红时候，想羽书忙。
腰钱骑鹤维扬。
分表事谁能预测量。
叹防身一剑，壮图濩落，建侯万里，老境相将。
读枕函书，宝家藏笏，免使他人笑弗堂。
吾衰矣，虽尚存右臂，不解擎苍。